Document ID: /roh_data/filtered/fineweb-2-filterrobots_roh.jsonl.gz/1313

362
Rumantsch è ina lingua naziunala, ma ina lingua parzialmain uffiziala da la Confederaziun, numnadamain en la correspundenza cun persunas da lingua rumantscha. La translaziun d'in decret federal serva a l'infurmaziun, n'ha dentant nagina validitad legala.
Conclus federal davart l'approvaziun e la realisaziun da las cunvegnas bilateralas tranter la Svizra e la UE per l'associaziun a la reglamentaziun da Schengen e da Dublin
dals 17 da december 2004 (stadi dal 12. da december 2008)
1 Approvadas vegnan:
- a.
- la cunvegna dals 26 d'october 20041 tranter la confederaziun svizra, l'uniun europeica e la communitad europeica davart l'associaziun da quest stadi tar la realisaziun, l'applicaziun ed il svilup dal possess actual da Schengen;
- b.
- la cunvegna dals 26 d'october 20042 tranter la confederaziun svizra e la communitad europeica davart ils criteris e las proceduras per determinar il stadi cumpetent per examinar ina dumonda d'asil inoltrada en in stadi commember u en Svizra;
- c.
- la convenziun dals 17 da december 20043 tranter la confederaziun svizra, la republica da l'Islanda ed il reginavel da la Norvegia davart la realisaziun, l'applicaziun ed il svilup dal possess actual da Schengen e davart ils criteris e las proceduras per determinar il stadi cumpetent per examinar ina dumonda d'asil inoltrada en Islanda, en Norvegia u en Svizra;
- d.
- la cunvegna dals 26 d'october 20044 en furma d'ina correspundenza tranter il cussegl da l'uniun europeica e la confederaziun svizra davart las giuntas che sustegnan la cumissiun europeica tar l'execuziun da sias cumpetenzas da realisaziun.
2 En il rom da la constituziun federala e da la lescha federala dals 22 da december 19995 davart la participaziun dals chantuns a la politica exteriura da la confederaziun reglan la confederaziun ed ils chantuns en ina cunvegnientscha la participaziun dals chantuns tar la realisaziun e tar l'ulteriur svilup dal possess actual da Schengen e da Dublin avant l'entrada en vigur da quellas cunvegnas.
3 Il corp da guardias da cunfin ademplescha incumbensas da segirezza en collavuraziun cun la polizia dals chantuns e da la confederaziun. La suveranitad da polizia chantunala resta garantida en quest connex. Il corp da guardias da cunfin mantegna almain l'effectiv dals 31 da december 2003.
4 Il cussegl federal vegn autorisà da ratifitgar las cunvegnans menziunadas en l'alinea 1.
Il cussegl federal vegn autorisà da far - en cumplettaziun da las cunvegnans menziunadas en l'artitgel 1 alinea 1 - las suandantas cunvegnas:
- a.
- la cunvegna tranter la confederaziun svizra ed il reginavel dal Danemarc davart la constituziun da dretgs e d'obligaziuns tranter quels dus stadis areguard la collavuraziun tenor Schengen;
- b.
- il protocol tar la cunvegna per l'associaziun a la reglamentaziun da Dublin davart la participaziun dal reginavel dal Danemarc a questa cunvegna.
Las leschas federalas qua sutvart vegnan midadas sco suonda:
…1
1 Las midadas pon vegnir consultadas sut AS 2008 447
1 Quest conclus è suttamess - tenor ils artitgels 141 alinea 1 litera d cifra 3 e 141a alinea 2 da la constituziun federala - al referendum facultativ davart contracts internaziunals per contracts che cuntegnan disposiziuns legislativas impurtantas u dals quals la realisaziun pretenda il relasch da leschas federalas.
2 Il cussegl federal fixescha l'entrada en vigur da las leschas federalas numnadas en l'artitgel 3.